CELEX: 62012TN0064
Language: sk
Date: 2012-02-15 00:00:00
Title: Vec T-64/12: Žaloba podaná 15. februára 2012 — Henkel a Henkel France/Komisia

31.3.2012   
            
            
               SK
            
            
               Úradný vestník Európskej únie
            
            
               C 98/28
            
         Žaloba podaná 15. februára 2012 — Henkel a Henkel France/Komisia
   (Vec T-64/12)
   2012/C 98/45
   Jazyk konania: angličtina
   
      Účastníci konania
   
   
      Žalobkyne: Henkel AG & Co. KGaA (Düsseldorf, Nemecko) a Henkel France (Boulogne-Billancourt, Francúzsko) (v zastúpení: R. Polley, T. Kuhn, F. Brunet a E. Paroche, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil rozhodnutie Európskej komisie zo 7. decembra 2011 vo veci „COMP/39.579 — spotrebiteľské detergenty“, v ktorom žalovaná zamietla žiadosť žalobkýň o poskytnutie dokumentov predložených vo veci COMP/39.579 francúzskemu orgánu hospodárskej súťaže (Autorité de la Concurrence) vzhľadom na jeho vec 09/0007F týkajúcu sa francúzskeho sektora detergentov,
            
         
               —
            
            
               zaviazal žalovanú umožniť žalobkyniam odvolávať sa na požadované dokumenty v konaní pred Cour d’appel de Paris, v ktorom žalobkyne napádajú rozhodnutie francúzskeho orgánu hospodárskej súťaže (Autorité de la Concurrence) z 8. decembra 2011 (alebo v konaní pred orgánom hospodárskej súťaže, ak by sa tento rozhodol konanie obnoviť),
            
         
               —
            
            
               zaviazal žalovanú na náhradu trov konania, ktoré vynaložili žalobkyne v súvislosti s touto vecou, a
            
         
               —
            
            
               prijať akékoľvek ďalšie opatrenia, ktoré Všeobecný súd považuje za vhodné.
            
         
      Dôvody a hlavné tvrdenia
   
   Na podporu svojej žaloby, žalobkyne uvádzajú jeden žalobný dôvod, podľa ktorého žalovaná protiprávne zamietla žiadosť žalobkýň poskytnúť požadované dokumenty alebo povoliť, aby žalobkyne mohli požadované dokumenty použiť v konaní pred francúzskymi orgánmi, čím porušila základné právo žalobkýň na obranu, ako aj svoje povinnosti podľa článku 4 ods. 3 ZFEÚ.